<classify> RAIS John Magufuli ameagiza kufanyiwa marekebisho kwa Halmashauri za Mji wa Ifakara na Kilombero mkoani Morogoro, huku akiagiza halmashauri ya Kilombero kubadilishwa jina na kuwa halmashauri ya Mlimba. Pia ameagiza Halmashauri ya Mji wa Ifakara iongezewe idadi ya Kata, kutoka halmashauri ya wilaya ya Kilombero na makao makuu yawe Ifakara Mjini. Baada ya agizo hilo, alilolitoa kwa Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo, wenyeviti wa halmashauri hizo, wamebainisha kuwa wanasubiri kupata tafsiri sahihi kutoka kwa waziri Jafo juu ya maagizo hayo ya Dk Magufuli.Katika taarifa iliyotolewa juzi jioni na Kurugenzi ya Mawasiliano Ikulu, Dk Magufuli alimuagiza waziri Jafo, kusimamia na kufanya mabadiliko katika halmashauri hizo za Ifakara na Kilombero. Alieleza mabadiliko hayo ni pamoja na halmashauri ya Mji wa Ifakara kuongezewa idadi ya kata kutoka halmashauri ya Kilombero na makao yake makuu kuhamishiwa Ifakara huku akitaka halmashauri ya Kilombero kubadilishwa jina na kuitwa Mlimba na makao yake makuu yawe Mngeta kama ilivyoamuliwa na Baraza la Madiwani.Pia aliwasisitiza viongozi wa halmashauri kutowayumbisha wananchi na watumishi kuhusu utekeleaji wa maelekezo hayo kumuagiza Waziri Jafo kusimamia utekelezaji wa maelekezo hayo kwa mujibu wa sheria.Akizungumza na gazeti hili, Mwenyekiti wa halmashauri ya Mji Ifakara Mashaka Mbilinyi alisema kwa sasa ni mapema kutoa maoni maana hayo ni maelekezo ya Rais na uwa, utekelezaji wa kisheria na kikanuni ni jukumu la Waziri wa Tamisemi.Naye, Mwenyekiti wa halmashauri ya wilaya ya Kilombero, David Ligazio akizungumza kwa njia ya simu na gazeti hili juu ya maelekezo hayo alisema, wao pia wanasubiri maelekezo ya Waziri wa Tamisemi ili kupata tafsiri sahihi.  <topic>: kitaifa 